Elever og lærere blev torsdag morgen evakuereret fra Bælum Skole på grund af gasudslip. Heldigvis kom ingen til skade, men undervisningen er blevet aflyst hele dagen som følge af gaslugt.

Nordjyllands Politi fik torsdag morgen et opkald fra Bælum Skole, hvor man mente at kunne lugte gas. Lugten kom fra et fysiklokale på skolen, hvor der er noget gas, der er sivet ud. Elever og lærere blev derfor evakueret over til hallen, så politi og Nordjyllands Beredskab kunne undersøge sagen nærmere, og myndighederne har været på stedet hele formiddagen, hvor man har kunnet konstatere, at gasudslippet kan have noget at gøre med, at der onsdag var renovering af gassystemet samme sted. - Det kan være, der er noget, der ikke er blevet lukket ordentligt, det skal vi selvfølgelig undersøge, ligesom vi har foretaget afhøringer på skolen, lyder det fra vagtchef hos Nordjyllands Politi, Poul Fastergaard. Der lugter ifølge vagtchefens oplysninger fortsat på skolen, men der er ikke længere fare for gaseksplosion. Det er som følge af lugtgenerne, at skolen ifølge politiets oplysninger har valgt at aflyse al undervisning i dag.